b'\n_START_ARTICLE_\nLimbi ugrice\n_START_SECTION_\nLimba maghiar\xc4\x83\n_START_PARAGRAPH_\nVorbitorii limbii maghiare au ajuns \xc3\xaen zona carpatic\xc4\x83 spre sf\xc3\xa2r\xc8\x99itul secolului al IX-lea. \xc3\x8en prezent, limba maghiar\xc4\x83 este vorbit\xc4\x83 de aproximativ 12,6 milioane de persoane, 9,8 milioane locuind \xc3\xaen Ungaria. Exist\xc4\x83 comunit\xc4\x83\xc8\x9bi maghiarofone \xc3\xaen toate \xc8\x9b\xc4\x83rile vecine cu Ungaria (Rom\xc3\xa2nia, Slovacia, Serbia, Ucraina, Austria, Croa\xc8\x9bia \xc8\x99i Slovenia), \xc8\x99i de asemenea importante comunit\xc4\x83\xc8\x9bi ap\xc4\x83rute prin emigrare \xc3\xaen Statele Unite, Canada, Israel etc.\n_START_SECTION_\nLimba hant\xc3\xae\n_START_PARAGRAPH_\nLimba hant\xc3\xae este vorbit\xc4\x83 de 9.850 de persoane, de\xc8\x99i num\xc4\x83rul celor care se declar\xc4\x83 de etnie hant\xc3\xae este de cca. 30.900. Tr\xc4\x83iesc \xc3\xaen principal \xc3\xaen districtul autonom care poart\xc4\x83 \xc8\x99i numele lor, precum \xc8\x99i \xc3\xaen districtul autonom Iamalia-Nene\xc8\x9bia \xc8\x99i \xc3\xaen regiunea Tomsk. Numele hant\xc3\xae al limbii este cel indigen. Este cunoscut\xc4\x83 tradi\xc8\x9bional sub numele de ostiac\xc4\x83._NEWLINE_Limba are patru dialecte (de est, de nord, de sud \xc8\x99i vah), cu dificult\xc4\x83\xc8\x9bi de \xc3\xaen\xc8\x9belegere \xc3\xaentre cele care nu sunt \xc3\xaenvecinate. \xc3\x8en anii 1930 s-au \xc3\xaentreprins ac\xc8\x9biuni de standardizare. S-a creat un alfabet, mai \xc3\xaent\xc3\xa2i bazat pe cel latin, iar din 1937 s-a folosit cel chirilic. S-au publicat \xc8\x99i se public\xc4\x83 scrieri \xc3\xaen mai multe dialecte, dar nu s-a ajuns la un standard unic. Exist\xc4\x83 \xc8\x99i \xc3\xaenv\xc4\x83\xc8\x9b\xc4\x83m\xc3\xa2nt primar \xc3\xaen limba hant\xc3\xae, se public\xc4\x83 \xc3\xaen continuare lucr\xc4\x83ri lingvistice despre limb\xc4\x83, manuale, lucr\xc4\x83ri metodice pentru cadrele didactice, \xc8\x99i se continu\xc4\x83 eforturile de standardizare, concentrate pe unul din dialecte. Cu toate acestea, limba este din ce \xc3\xaen ce mai pu\xc8\x9bin vorbit\xc4\x83, fiind \xc3\xaen pericol de dispari\xc8\x9bie.\n_START_SECTION_\nLimba mansi\n_START_PARAGRAPH_\nCca. 12.300 de persoane se declar\xc4\x83 de etnie mansi, dar numai 940 declar\xc4\x83 limba mansi ca matern\xc4\x83. Tr\xc4\x83iesc \xc3\xaen districtul care poart\xc4\x83 \xc8\x99i numele lor, precum \xc8\x99i \xc3\xaen regiunea Sverdlovsk. Mai demult lingvi\xc8\x99tii tratau limba mansi sub numele de vogul\xc4\x83._NEWLINE_Existau patru dialecte mansi: de nord, de est, de vest \xc8\x99i de sud. Cel de sud a disp\xc4\x83rut \xc3\xaenainte de 1950, nici cel de vest probabil nu mai exist\xc4\x83, un num\xc4\x83r mic de b\xc4\x83tr\xc3\xa2ni mai vorbesc dialectul de est, cel din nord fiind cel mai vivace. Ceva mai pu\xc8\x9bin de jum\xc4\x83tate din copii mai \xc3\xaenva\xc8\x9b\xc4\x83 limba. \xc8\x98i pentru mansi s-a creat un alfabet latin \xc3\xaen 1931 \xc8\x99i s-a trecut la cel chirilic \xc3\xaen 1938. \xc3\x8en 1954 s-a publicat un dic\xc8\x9bionar rus-mansi de 10.800 de cuvinte, dar tot mai mul\xc8\x9bi vorbitori folosesc limba rus\xc4\x83, inclusiv \xc3\xaen familie. \xc8\x98i aceast\xc4\x83 limb\xc4\x83 este considerat\xc4\x83 a fi \xc3\xaen pericol. Se fac totu\xc8\x99i \xc8\x99i \xc3\xaen prezent eforturi pentru p\xc4\x83strarea ei, prin ac\xc8\x9biuni asem\xc4\x83n\xc4\x83toare ca \xc8\x99i pentru limba hant\xc3\xae.'